Man in hospitaal ná ongeluk in KrugerwildtuinDit blyk asof die man nie sy draai kon maak nie (Foto: SANParke, Facebook) ŉ Man is die afgelope naweek na ŉ hospitaal gehaas nadat hy beheer oor sy motor verloor en dié ŉ boom in die Nasionale Krugerwildtuin getref het. Die ongeluk het Vrydag op die Hardekooldraai tussen die Letaba- en Olifantsrivierkamp in die wildtuin plaasgevind. Die motoris was skynbaar op pad na een van die ruskampe. Volgens Isaac Phaahla, woordvoerder van SANParke, het die man om die draai beheer oor sy rooi sedan verloor. Die motor het gerol en ŉ boom getref. Die man het beheer oor sy motor verloor en ‘n boom getref (Foto: SANParke, Facebook) “Dit lyk asof die man nie die draai kon maak nie. Daar was geen remmerke op die ongelukstoneel nie,” bevestig Phaahla. Maponya-ambulansdienste is na die toneel onbied. Die man is per ambulans na die Maphuta Malatji-hospitaal buitekant Phalaborwa geneem vir verdere mediese behandeling. Phaahla sê volgens die man se permit het hy die oggend die wildtuin by die Orpen-hek binnegekom en was hy op pad na die Mopani-kamp. Die Nasionale Krugerwildtuin se bestuur het weer eens ŉ beroep op gaste gedoen om by die wildtuin se spoedgrens te hou. “Dit is vir die besoekers se eie veiligheid sowel as dié van die diere.”